Allerede inden jul planlægger den svenske regering at indføre id-kontrol ved alle passager ind i Sverige, og tæmmer det ikke flygtningestrømmen, vil en ny lov gøre det muligt helt at forsegle adgangen til Sverige i op mod en måned. Det er oplægget i et lovforslag, der skal vedtages i den svenske rigsdag i næste uge.

Danske og svenske transportselskaber arbejder i øjeblikket på højtryk for at finde ud af, hvordan det praktisk kan lade sig gøre at indføre kontrol af alle passagerer. Overordnet siger branchedirektør i Dansk Industri Transport Michael Svane:

- Der bliver et betydeligt kaos, når det her træder i kraft.

Dobbelt så lang rejsetid

Han kalder øjeblikket for en "krisesituation", dels fordi der er en bevægelse i Europa mod at stække den fri bevægelighed, dels fordi regeringer giver transportbranchen ansvaret for at kontrollere indrejsendes id:

- Det her vil betyde forsinkelser, og at man i givet fald står med medarbejdere ude i fronten, som skal tage stilling de mennesker, der viser sig ikke at have papirer, og hvordan håndterer man det? Det er og bliver en myndighedsopgave, siger Michael Svane.

Læs også : Sverige klar til midlertidige lukninger af Øresundsbroen

Normalt tager turen med tog til Malmø en halv time. Skånetrafikken vurderer, at en obligatorisk id-kontrol kan forlænge rejsetiden med op mod en halv time. Men meget er fortsat usikkert.

- Vi forbereder os sammen med vores kollegaer i DSB i Danmark på, hvad det indebærer. Vi ved ikke eksakt, hvordan det kommer til at forløbe, vi venter på at få besked og få en beslutning fra Sveriges regering, siger Camille Bønke, forvaltningschef i Skånetrafiken.

Sluse med hegn og port i Kastrup

Den svenske justitsminister, Morgan Johansson, har proklameret, at id-kontrollen indføres inden jul. I svenske medier er der spekulationer om datoer tæt på juleaften, men Skånetrafiken har fået besked på at forberede sig hurtigt:

- Vi ved ingenting om datoen, men vi har fået besked på, at det skal indføres så snart som muligt, siger Camille Bønke.

Læs også : Dansk Luftfart: Mere passagerkontrol vil forøge ventetiden

Da id-kontrollen skal foregå uden for Sverige, lægger trafikselskaberne op til, at Kastrup bliver taget i anvendelse. Det vil formentlig udarte sig i en vandrehal med både hegn, barrierer og porte. Samtidig bliver kapaciteten i togene mindre og afgangene færre:

- Jeg har ingen nærmere detaljer endnu, men det vil forlænge rejsetiden, og planen er at indføre kontrol i Kastrup, siger Camille Bønke.

farvel til bevægeligheden

Michael Svane har netop været til mødes i Bruxelles. Her var der nedslåede miner hele vejen rundt om bordet.

- Det er svært at give et bud på, hvad de praktiske konsekvenser bliver, andet end det bliver meget store konsekvenser for virksomhederne. Vi får først det fulde billede af, hvad det kommer til at betyde i en hverdag, når svenskerne sætter det her i gang.

- Det her med den fri bevægelighed har en hul klang i disse dage. Jeg har netop været i Bruxelles til nogle drøftelser om transportbranchen, og jeg må bare sige, at der er en massiv bekymring for, hvordan vi kommer til at håndtere de nationale lovgivninger om grænsekontrol, som pålægger transportselskaber at stå for en stor del, siger Michael Svane.